Papersnake/gushiwen huggingface dataset:
癸酉岁暮寿春道中五首 其二
刘弇（宋代）

有鸟有鸟高飞鸿，哀鸣嗷嗷只影东。枯声策策霜后叶，狂态骚骚空际蓬。

秋毫不碍挂天斗，一气正在胚腪中。客邪中饥乱心曲，短裘垢袜催衰癃。
浣溪纱 其一 题会生《忏梦盦填词图》
樊增祥（清代）

池馆愔愔睡起迟。庭前红豆长春枝。道人元是解相思。

七个蒲团供打坐，两行银烛照填词。旧欢新梦觉来时。
读史六首
苏辙（宋代）

贾生料吴楚，竟毙大梁城。
一身不自保，痛哭空伤生。
闲居即事
欧阳修（宋代）

巷有容车陋，门无载酒过。
池喧蛙怒雨，客去雀惊罗。
握臂如枝骨，哀弦系◇歌。
无憀漳浦卧，还似咏中阿。
满城风雨近重阳
许月卿（宋代）

满城风雨近重阳，一舸烟波入醉乡。
心事已同鸥鸟白，眼界空有云山苍。
酒安能管兴亡事，菊亦颇复时世妆。
何似长歌明月里，月明天阔地更长。
放少师行脚时颂
自在（唐代）

放汝南行入大津，碧潭深处养金鳞。等闲莫与凡鱼伴，直透龙门便出身。
宫词一百首
岳珂（宋代）

紫金泥检看东封，边燧沉烟岁屡丰。
一曲步虚传御制，绿间初奏玉清宫。
题高节亭颂
黄庭坚（宋代）

松风竹雨共谈空，楼阁参差古叠重。
急水滩头道人住，亦如前佛在因中。
苦热
黄公度（宋代）

玉井晨不冷，茅檐午欲焚。
月摇看画箑，榴吐认红裙。
迥野都如火，奇峰空自云。
衣巾负芒刺，曝背有人耘。
先生命题追和古柏行
许古清（元代）

夔府羁怀悲病柏，更寻庙柏摩牲石。惠陵遗恨国三分，丞相英姿身八尺。

伊人虽往寸心在，大义未伸千载惜。月暗丛祠鬼火青，霜寒藓树龙鳞白。

巴江滔滔日夜东，荆榛萧瑟永安宫。虎蛇行阵顽不动，鱼水际会俱成空。

老柯暗泣英雄雨，香叶尚鼓旌旗风。乃知扶持殆天意，未必呵护勤神功。

侯生合作明堂栋，侯没犹为雪山重。魏宫晋殿总销沈，楚舞巴歌代迎送。

悠悠华表愁归鹤，黯黯苍梧栖老凤。犹恐风霆撼石根，卧龙奋起当天用。
中秋对客
赵今燕（明代）

月从今夜满，秋向此时分。
莫惜金尊数，清光喜共君。
春日书怀，寄东洛白二十二杨八二庶子
刘禹锡（唐代）

曾向空门学坐禅，如今万事尽忘筌。眼前名利同春梦，

醉里风情敌少年。野草芳菲红锦地，游丝撩乱碧罗天。

心知洛下闲才子，不作诗魔即酒颠。
永州城西朝阳岩踞湘水上景号奇绝太守何君携酒岩上
严嵩（明代）

危石野亭云外赏，澄潭仙舸镜中回。朝阳岩洞堪留客，湘水湘山对举杯。
眉州郡燕大醉中间道驰出城宿石佛院
陆游（宋代）

玻璃春作江水清，紫玉箫如雏凤鸣。
漏声不闻看灺烛，侠气未减欺飞觥。
单车万里信有数，二年三过宁忘情。
钗头玉茗妙天下，琼花一树真虚名。
酒酣忽作檀公策，间道绝出东关城。
清歌未断去已远，回首楼堞空峥嵘。
貂裘狐帽醉走马，陌上应有行人惊。
径投野寺睡正美，鱼鼓忽报江天明。
明堂赋
范仲淹（宋代）

臣闻明堂者，天子布政之宫也。在国之阳，於巳之方。广大乎天地之象，高明乎日月之章。崇百王之大观，揭三宫之中央。昭壮丽於神州，宣英茂於皇猷。颁金玉之宏度，集人神之丕休。休故可祀先王以配上帝。坐天子而朝诸侯者也。

粤自苍牙开极，黄灵耀德，巢穴以革，栋宇以植。彻太古之弊，明大壮之则。风雨攸止，宫室斯美。将崇高乎富贵之位，统和乎天人之理。乃圣大造，明堂肇起。明以清其居，堂以高而视。壁廓焉而四达，殿岿焉而中峙。礼以洁而俭，必表之以茅；教以清而流，故环之以水。暨二帝之述焉，合五府而祭矣。

逮夫夏礼秩秩，奉以世室，商纪穆穆，制以重屋。神禹卑宫，阶以一尺之崇；成汤受命，革以三尺之盛。赫赫周堂，制度景彰。七筵兮南北之广，九筵兮西东之长。堂并包於五室，室辨正於五方。左青阳而右总章，面明堂而背北堂。耽然太室，严乎中黄。都徽名之在南，取盛德之向阳。或谓厥堂惟一，厥室惟九。辟阖其三十六户，疏达兮七十二牖。亦规上而天覆，复矩下而坤厚。近郊之宫，广而能受，通天之宇，高而弗偶。八方象其幅员，九陛参其前后。桓桓焉听政之庙，应辰而周彰；趪趪焉承天之柱，列宿而相望。环林兮葱葱，圆海兮泱泱。既方舟而经梁，复素饰其回墙。陈位序以有严，议法象而必臧。示邦域之景铄，期人神之乐康。左有辟雍，天子学宫。坟籍浩以明备，文物森其会同。奉三寿以勗天下之孝，设三乏以劝诸侯之风。右有灵台，庶民子来。若经始於神明，乃占候於昭回。天之道也，惟默默以有象；圣之心也，盖惕惕而无灾，此三雍之大者。故百世以钦哉。

若夫约周之礼，禀夏之正，天子升青阳之位，体大德之生，彼相协谋，有司奉行。庆赐必均，历象必明。布农事於准直，习舞德於和平。止伯益之伐木，禁蚩尤之称兵。惟仓廪兮赈天之穷，惟币帛兮礼邦之英。无隐不彰，无潜不亨。蒙荡荡之至仁，浸灏灏之醇精。此明堂之春也，万物为之荣。

又若炎以继天，曦以永日。始於仲吕之管，复於清宫之律。天子乃登诸明堂，暨夫太室。命盛乐以象德，致大雩以祈实。升高明而有豫，定心气而无逸。静百官之事，驱五谷之疾。无索於关，无难於门。止北伐之威，以助养於生生。导南风之和，以饰喜於元元。此明堂之夏也。万物为之繁。

尔乃象正火位，德王金行，羽渐干於以南向，谷万斯而西成。天子乃居总章之奥，奏清商之声。图有功而专任，诘不义而徂征。修法制以谨收藏之令，养衰老以恻摇落之情。同我度量，平予权衡。人社以崇，厚兆民报本之志；神仓以秘，示万邦致孝之诚。此明堂之秋也，天下为之清。

及夫虫介时分，虎威夕永。诗人发其凉之咏，日官宾可爱之景。天子乃北堂以居，南面而省。锡饮蒸之庆，从祀寒之请。於是戒门闾，备边境。劳三农於休息，警百辟於恭靖。关市必易，宫室必整。无用之器斯彻，无事之官必省。饬国典以俟来岁之宜，讲武经以肃万邦之屏。此明堂之冬也。天下为之静，斯乃顺其时。与物咸宜，适其变，使民不倦者也。

稽夫宗祀之文，大享之辰。上仪乎皇皇，盛节兮彬彬。比於郊也，我则取文之胜；方其庙也，我则取质之纯。损益其礼，尊严其亲。五天之座，赫赫以陈；五常之席，奕奕而伦。惟太室之位，乃上帝之神。作配者先王，从祀者五臣。樽斝离离，玉币莘莘。牲牢之举既遵於夏后，蔬果之荐复本於周人。礼无不当 ，诚无不臻。圣人於是出斋宫而肃肃，被法服而循循。酌一献以从质，躬百拜以表寅。司仪实相，乐正攸宾。进俎豆之吉蠲，罗簨簴之轮囷。六乐咸在，统美乎列皇，八风相汤，同和乎大钧。下舞上歌，蹈德咏仁。非常之祭，骏及者万国；莫大之孝。蚁怀者兆民，於是神醉其德，人乐而极。太史书於策，大夫颂於国。颂曰：明堂崇之，明王祀之。礼以成之，乐以歌之。光天之下，教以化之。

若夫元朔会同，群后对越。穆穆乎舜门之辟，晰晰乎宣燎之发。帝时待旦而久，求衣以先，纡黄组，冠通天，建日月，服乾坤，佩干将，升昆仑。进山岳之圭，当云龙之轩。正圣人之大宝，示天下之有尊。巍巍焉负扆而立，济济焉辨色而入。太常正其等衰，九宾序其名级。中阶之前，三公屹然；应门之外，九采察焉。阼阶之东，诸侯以同；西阶之西，诸伯以齐。门东北面者子之位，门西东上者男之次。东门之外，则有乐浪、蟠木九夷之国，西面而北上。西门之外，则有蒙汜、大秦六戎之属。南上而东向。南门之外，则有朱垠、越裳八蛮之族，唯北是望。北门之外，则有荤粥、幽陵五狄之种，唯东是尚。於是兟兟旅进，锵锵肆觐。向明者盖取诸《离》，观光者受之以《晋》。君臣之位定，礼乐之道振。雅韶以奏，文铎以徇。皆望云而就日，必歌尧而颂舜。上和而下乐，金声而玉润。况乎晨光赫曦，天颜弗违。冕绂兮霞集，玉帛兮川归。盛乎王庭之声明，焕乎天象之光辉。若北辰之会众星，咸粲粲而在共；如太阳之临多露，普湛湛而将晞。莫不君三揖於上，臣载拜於下。行典礼，扬风雅，访隽良，议穷寡，人曷幽而覆盆，贤曷恻而遗野。於以盛名器，於以休宗社。 署圣法於圆阙 ，驰神教於方夏。皇哉耀今昔之荣观，至哉敷亿兆之纯嘏。故曰：揖让而治天下者，明堂之谓也。

惜乎三代以还，智者间间，诸儒靡协，议者喋喋，而皆胶其增损，忘礼乐之大本；泥於广狭，废皇王之大业。使朝廷茫然有逾远之叹，惘然有中辍之议。殊不知五帝非沿乐而兴，三王岂袭礼而至。为明堂之道，不必尚其奥，行明堂之义，不必尽其制。适道者与权，忘象者得意。大乐同天地之和，岂匏竹而已矣；大礼同天地之节，岂豆之云尔。自汉魏之下，暨隋唐之际，堂或三五之上，道非三五之世。盖不取其厚而取其薄，不得其大而得其细。享配之文或然未分，政教之烈，斯焉弗闻。是则帝道不施，胡取乎总期，皇德不隆，胡取乎合宫？

故夫明堂之设也，天子居之，日慎日思。思之何也？万微存乎消息。敬之何也，兆灵系之安危。繇是惟克念以作圣，思尧舜之齐名。惧巍巍之弗逮，迺孜孜於鸡鸣。唯至平之休代，思阜财於吾民。惧四维之有艰，尚疮痍而百辛。故圣人之宝俭，弗下剥而上侈。思寡费而薄索，民庶几於格耻。惟下武之太宁，亦省躬於干戈。取诸豫於四方，慨风云以长歌。惟知人其古难，思济济乎贤者。盖举一於皋陶，迺连茹於天下。惟好生之至德，思与物而为春，惧幽陋之靡及。常咨命於仁人。惟及人之一德。始若晦而弥彰，故三五之君子，腾茂实而无疆。惟皇极之大范，思天下而与平。惧万物之或差，时我心於权衡。然后见天下齐於无体，和於无声，庞眉而寿，吾何仁之有；含哺而嬉，吾何力之为。但渊渊绵绵，无反无偏。浸淳泽以咸若，乐鸿化於自然。此明堂之道也。盖无德而称焉。

我国家凝粹百灵 ，荐馨三极。东升烟於岱首，西展琮於汾侧。未正天神之府，以让皇人之德。祖考来格。俟配天之仪。诸侯入朝，思助祭之职。岂上圣之谦而愚臣之惑也。臣请考列辟之明术，塞处士之横仪。约其制，复其位，俭不为其陋，奢不为其肆。斟酌乎三王，拟议乎简易。展宗祀之礼，正朝会之义。广明堂之妙道，极真人之能事。以至圣子神孙，亿千万期，登於斯，念於斯，受天之禧，与天下宜而已乎。
塞垣行（一作崔融诗）
崔湜（唐代）

疾风卷溟海，万里扬砂砾。仰望不见天，昏昏竟朝夕。

是时军两进，东拒复西敌。蔽山张旗鼓，间道潜锋镝。

精骑突晓围，奇兵袭暗壁。十月边塞寒，四山沍阴积。

雨雪雁南飞，风尘景西迫。昔我事讨论，未尝怠经籍。

一朝弃笔砚，十年操矛戟。岂要黄河誓，须勒燕然石。

可嗟牧羊臣，海上久为客。
生日戏歌
方回（元代）

予生宝庆之三岁，五月十一日己未。五十有八甲申年，其日己未亦复然。

天支地干标六秀，四柱得一文且寿。阳火在天为太阳，阴火为月受日光。

将望之前四日夕，十分圆光已八七。常闻人生不满百，何幸七十且八十。

文章学问七八分，亦胜愚夫老无闻。古之五月而生者，后有胡广前田文。

予贱不敢望汉相，贫亦不能孟尝君。借使时人不比数，自有诗名照千古。

垂弧之月至于今，适逢前五仍后五。稚女簪榴花，小儿著艾虎。

宿酲困不解，依旧醉起舞。不妨一年两度作生朝，更造菖蒲酒，饮过闰端午。
黄通尉郧乡
韩琦（宋代）

古邑万山里，区区一尉行。高堂方待养，寸禄岂宜轻。

身屈何伤道，才多少晦名。赠言如可取，荣路坦然平。
绣释迦像并十八罗汉赞 第十四伐那波斯尊者
释德洪（宋代）

纵倚箕踞，莫不是定。毒既止息，邪亦自正。钵花自香，蒲扇闲把。

目视云霄，我相未舍。
阅宗镜录
释智愚（宋代）

百卷非文字，精探海藏深。
老胡三寸舌，镜主几生心。
力破尘劳纲，能销旷劫金。
归原何所似，花底啭灵禽。
和春游三首
廖行之（宋代）

寻胜遨游且乐天，楚狂应是地行仙。
一年最好春三月，到处那能花满川。
梦泽诗肠吞八九，河沙醉境渺三千。
眼中况有江臯佩，应作潇湘胜会传。
龙泉峡
徐灏（清代）

峡势如游龙，举头向天外。嘘气倏成云，快与风雨会。

飞洒落九天，冯陵恣滂沛。发响惊雷霆，腾空破烟霭。

倒卷匹练垂，高拥石幢大。严冷逼衣襟，余光动松桧。

看山已压多，观水此为最。渐远人不闻，暝色尚映带。
感春
胡皓（唐代）

试登高台春，伏槛弄阳旭。纡寂融密思，韶和洗纷瞩。

林暖花意红，墀薰草情绿。感物深自负，萋萋杨□□。
颂古八首
释道颜（宋代）

牛头菩萨面，马面夜叉头。
不作马逆罪，快乐百无忧。
三日兄弟侍老人展墓归和尊韵
洪咨夔（宋代）

云淡风柔霁色轻，泷冈阡上气和明。
莫思旧日遨头出，且试新年便面行。
饱饭即为君子泰，浊醪不失圣人清。
一翁二季春无尽，更愿诸孙向老成。
秋日薜荔园书怀 其一
佘翔（明代）

一帘黄叶雨，高枕白云秋。天地甘贫病，蓬蒿自去留。

鱼肠空结客，猿臂岂封侯。所以忘机者，临流狎海鸥。
二月二日行药城下
李龏（金朝）

病怀欢易失，胜践负流年。行药到城下，看春立水边。

小花双蝶闹，秃树一鸥眠。弦管同羁旅，今辰几处偏。
春日杂感，次粤台秋唱韵八首 其八
林朝崧（清代）

驱使毫端草木兵，新从诗界筑长城。三升酒助飞扬气，五噫吟多激楚声。

山下蘼芜愁妇泪，路旁禾黍故宫情。此身自处无他策，师友当时鲁二生。
渐冉
程恩泽（清代）

渐冉春如许，轻寒勒不归。风随饧笛转，月傍纸鸢飞。

奇石无一语，乔松今十围。九衢镫火夜，衰病梦魂非。
初祖赞
释居简（宋代）

五叶芬敷自一花，无人图蔓剪根牙。不教著脚金陵地，犹恨萧梁未作家。
和家叔察院巨鱼诗
李洪（宋代）

沧溟浩淼浮寰区，八纮九野水所储。
介虫族类信众夥，穷极诡怪堪嗟吁。
巨鳌屭赑冠灵岛，应龙连蜷颔骊珠。
异哉斯鱼盈百尺，失水安得波涛俱。
妖蜃疑遭旌阳絷，长蛟端被周处诛。
井蛙不识东海若，鸒斯宁信北溟鱼。
聚观堵墙骇莫辨，妄意其名能自呼。
鬐鬣坚顽侔铁角，肌肉硕大争翦除。
真成潜虬厄水{左氵右裔}，谁谓王鲔惟山居。
矧过屠门快大嚼，况鼓庖刀砉投虚。
罔能深藏类谷鲋，忽从变化同隙驹。
独蠒岂羡詹何巧，巨犗还笑任公疏。
滩涘寄命在顷刻，神龙鱼服丧厥躯。
嗣宗诗成出月胁，博考传记蒐秘图。
饿氓殍腹属厌幸，脔取凌晨俄过晡。
老饕染指饫鼋鼎，里闾载酒行以车。
阿咸得句不敢出，身同惠子方据梧。
暴殄天物古所戒，志怪泚笔将特书。
金紫岩
李鐊（宋代）

百尺云岩道院边，晓钟疏声思悠然。
荷间酌酒和清露，石上题诗染翠烟。
半岭泉鸣通古涧，数家秋尽隔寒川。
西风似欲吹人起，去逐骑鲸汗漫仙。
一秋无舍弟手书
戴奎（明代）

老怀多藉得书宽，几度挑灯入夜看。想为眵昏怜病目，一秋无字报平安。
临江仙
晁补之（宋代）

离别寻常今白首，更须竹雨萧萧。不应都占世间豪。清风居士手，杨柳洛城腰。

文字功名真自误，从今好月良宵。只消怜取董娇饶。修门君自到，不用我词招。
春仲八日皇十一子召集撷秀山房同人吉通政渭厓茅庶子耕亭钱殿撰湘舲咸在座
叶观国（清代）

春山扫翠春云浓，曲尘待飏催花风。明湖淰淰舒卵色，时节恰在中和中。

西园置酒值清暇，联辉花萼停红。高襟各自屏轩盖，接席特许陪章逢。

山房奥旷身未到，洞壑䆗窱莎丰茸。架标签轴杂缃缥，案登卣献兼瓷铜。

须臾张镫奏新乐，乐句乃本香山翁。金钗钿合致缱绻，山海碧落追鸿濛。

可信古诗皆入曲，《关雎》、《殷武》谐徵宫。人言是日佛出世，八关盛会喧儿童。

流传小说谁复订，当歌且对氍毹红。泛杯醲醁色潋滟，挂栏初魄光朦胧。

礼宽意优衔感重，辰良景美言欢同。曲终上马各归舍，明发听漏趋铜龙。
石门瀑布
方干（唐代）

奔倾漱石亦喷苔，此是便随元化来。长片挂岩轻似练，

远声离洞咽于雷。气含松桂千枝润，势画云霞一道开。

直是银河分派落，兼闻碎滴溅天台。
长安夜坐寄怀湖外嵇处士
郑谷（唐代）

万里念江海，浩然天地秋。风高群木落，夜久数星流。

钟绝分宫漏，萤微隔御沟。遥思洞庭上，苇露滴渔舟。
闲行
陆游（宋代）

出户莽悠悠，东西本不谋。
阻溪因小涉，逢店得中休。
鸟没千山暝，蝉昑一院秋。
诗成还自笑，信笔媿冥搜。
秋思
张耒（宋代）

故人陈迹生蛛网，古殿苔深叠绿缯。
檐雨晚秋鸣槁叶，窗风深夜触孤灯。
挽别大参二首
李曾伯（宋代）

几历藩垣一节勤，归来两地会风云。
调知白雪阳春别，香到黄花晚节闻。
夷锹犹知问中立，朝廷惜竟老希文。
台躔夜折空追叹，留得甘棠满楚郧。
次和梅山弟二首
陈著（宋代）

马上功名马伏波，少游终是胜兄多。
如今都付忘言处，醉向黄花奈我何。
西园暮雪
韩维（宋代）

空园响松竹，霰雪霭霏霏。
仰视长云色，皓然同一辉。
天寒鸣雁急，日暮行人稀。
惟见众小禽，啾唧满林飞。
阴风起何处，拂拂来吹衣。
俯念当世事，幽愤不可挥。
归来散群帙，独掩袁安扉。
跋贾天升所藏段志宁山水
高永（金朝）

苍壁云气涌，长松风雨寒。湍流擘山出，玉虹饮溪湾。

胸中无云擘，笔底无江山。想见破墨初，布袖蛟龙蟠。

壮观骇心魄，万象本自閒。寒斋静相对，远意空追攀。
和陶归园田居六首
苏轼（宋代）

老人八十余，不识城市娱。
造物偶遗漏，同侪尽丘墟。
平生不渡江，水北有幽居。
手插荔支子，合抱三百株。
莫言陈家紫，甘冷恐不如。
君来坐树下，饱食携其余。
归舍遗儿子，怀抱不可虚。
有酒持饮我，不问钱有无。
诸幕府见和复答二首 其二
叶梦得（宋代）

欲眠遣客笑吾真，爱酒空床羡汝邻。归计已甘从短帽，倦涂何汝畏奔轮。

高车不用三千客，净社须期十八人。尚许一樽仍破戒，黄柑催酿洞庭春。
和茅亭
赵希逢（宋代）

独坐茅亭濯晚凉，檐前万影立筼簹。
数声萧琴浑疑雨，细细吹来却有香。
点绛唇·秩秩宾筵
张孝祥（宋代）

秩秩宾筵，玉潭春涨玻璃满。旆霞风卷。可但长安远。夏木成阴，路袅薰风转。空留恋。细吹银管。别意随声缓。
横秋阁
王駜（宋代）

地僻无车马，新凉入醉乡。
柳烟颦夕渚，莲露泣秋塘。
懒听能啼雁，閒披古锦囊。
物华随处好，何必在潇湘。
霜天晓角·塞门桂月
吴淑真（宋代）

塞门桂月。蔡琰琴心切。弹到笳声悲处，千万恨、不能雪。愁绝。泪还北。更与胡儿别。一片关山怀抱，如何对、别人说。
壬辰十二月车驾东狩后即事五首·其一
元好问（金朝）

翠被匆匆见执鞭，戴盆郁郁梦瞻天。
只知河朔归铜马，又说台城堕纸鸢。
血肉正应皇极数，衣冠不及广明年。
何时真得携家去，万里秋风一钓船。
小师崇戒求赞
释清远（宋代）

似即疏，比仍失。廓尔空，皎然日。顾丹青，写容质。谁使之，省寻觅。
游雁荡山八首·大龙湫瀑布
徐照（宋代）

飞下数千尽，全然无定形。
电横天日射，龙出石云腥。
壮势春曾看，寒声佛共听。
昔人云此水，洗目最能灵。
秋兴
陆游（宋代）

放翁老矣欲何之？采药名山更不疑。
但入剡中行百里，姓名颜状有谁知？
正月五日以送伴借官侍宴集英殿十口号
杨万里（宋代）

猛士缘竿亦壮哉，蹈空舞阔四裴回。
一声白雨催花鼓，十二竿头总下来。
云间康季脩素豪于饮王大将军曾为作康山人拜酒歌顷从余饮乃不任涓滴戏有此赠
李云龙（明代）

君且尽金叵罗，我请为君歌。君不见粤王城南江瀰瀰，荡汉漂不不知几。

又不见呼銮道上风萧萧，春芳忽已辞秋条。人生欢会不常有，要使一卮长在手。

闻君年少雅好奇，云间士龙人共知。凤凰桥上芳草合，半醉蹀躞黄金羁。

朅来伏剑游帝都，驼背侧坐锦模糊。閒邀击筑发悲歌，饮停调笑陌上姝。

当时志气淩青云，辕门长揖大将军。从征西缚乌蛮长，倚马曾宣露布文。

生平习识军中乐，又逐楼船下南国。时清不用鲁连矢，日晏犹眠郗超幕。

我本高阳旧酒徒，三时醉卧黄公垆。逢君一语酒中趣，袒跣大笑歌呜呜。

珠江秋绿葡萄开，流霞飘入掌中杯。正须暂醉一千日，何为却惜玉山颓。

对君寸心欲具陈，一言告君君莫嗔。君今有酒不肯饮，枉作当年拜酒人。
次韵斯远二十六日三绝
赵蕃（宋代）

佣贩人人有阖庐，借居如我绝无娱。
书无厚禄庸何叹，赖尔诗能数起予。
村游
丁煐（清代）

暖风吹绣陌，扶杖过桥头。柳岸轻烟锁，花溪月自流。

燕抛双剪去，荷长小钱浮。曲折随芳径，春光一望收。
颂古五十三首
释文礼（宋代）

强将不识鼓唇牙，胡语如何乱得华。
若使老萧皮有血，定应赶逐过流沙。
同许少玉 其三 少陵客亭
缪祐孙（清代）

桐阴留旭景，露气冷空山。雁叫愁云破，泉嘲怪石顽。

生涯嗟丧乱，身世笑清閒。莫洒羁人泪，相看鬓未斑。
戏咏闲适
陆游（宋代）

剡曲稽山是故乡，人言景物似潇湘。
三升花露春壶满，八尺风漪午枕凉。
树合绿阴山鹊闹，盆镌紫石水栀香。
回思乌帽京尘客，始觉幽居白日长。
端午郊园
邹浩（宋代）

叔度久不见，我心如乱茅。良辰适端午，万事聊一抛。

策马指圭窦，同焉有神交。森森千亩竹，正尔清乐郊。

相与造其下，香泉荐嘉肴。高谈落美玉，逸气腾长蛟。

径就真乐处，古音奏陶匏。日车驻晴空，木杪疑焚巢。

何必蒲葵风，翛然涤惛怓。兹游信物外，孰与娱云髾。

无端消息来，主人随钲铙。会须更卜日，城府方胶胶。
续父井梧吟
薛涛（唐代）

庭除一古桐，耸干入云中。
枝迎南北鸟，叶送往来风。
和颜长官百咏 其八 贫女
朱继芳（宋代）

伯鸾不作怅谁从，凤尾香衾翠谩重。静对菱花匀泪粉，不知膏沐若为容。
梨
杨长孺（宋代）

想像含消与接枝，项华集里脆香诗。
外披翠羽中怀玉，嚼出清香上满池。
溢齿应餐多正好，堆盘尽饤老将宜。
炎蒸时节还能洗，不是梨侯更有谁。
龙珠井
陈玄（明代）

神物腾空古井存，至今流派尚源源。山瓢汲得天边月，疑是龙珠不敢吞。
闻里中有斗者作此示之
陆游（宋代）

老翁无所长，惟是更事多。
生世与人处，乌可伤至和？秋毫不能忍，平地寻干戈，唾面听自乾，彼忿自消磨。
乡邻皆世旧，何至誓弗过。
勖哉养子寿，它年住鸡窠。
南歌子
程垓（宋代）

雨燕翻新幕，风鹃绕旧枝。画堂春尽日迟迟。又是一番平绿、涨西池。

病起尊难尽，腰宽带易垂。不堪村落子规啼。问道行人一去、几时归。
水调歌头（题舫斋）
李公昴（宋代）

郭外足幽胜，潮入涨溪流。舫斋小小一叶，老子日遨游。管领白苹红蓼，披戴绿蓑青箬，直钓任沈浮。玉缕饱鲈鲙，雪阵狎沙鸥。

个中眠，个中坐，个中讴。个中收拾诗料，觞客个中留。休羡乘槎博望，且听洞箫赤壁，乐处是瀛洲。日月汤双桨，天地一虚舟。
如梦令（海棠）
方岳（宋代）

雨洗海棠如雪。又是清明时节。燕子几时来，只了为花愁绝。愁绝。愁绝。枉与春风分说。
山居四咏依汪复初先生韵 其三 桑柘林
赵撝谦（明代）

吴蚕眠起正纷纭，桑柘斜曛十亩云。白眼看他闲草木，只将红紫媚东君。
题方漕水阁
李时可（宋代）

三间水阁傍溪湄，曾倚栏干此赋诗。
山色溪光还似旧，惜无诗思似当时。
题东老庵
史功举（宋代）

弁山凝翠碧横天，霅水开鉴流清泉。
隐君东老志高洁，一庵结清青山边。
平生倒屣爱佳客，买书不惜倾囊钱。
秋负八月酒初熟，邂逅有客来翩跹。
丰姿洒落眼秋碧，太白邀饮清风前。
匆匆欠然二翁话相得，醉来促席相留连。
不觉达旦欲辞去，笑语拍手范例崖肩。
逡巡洒翰落珠玉，蔼蔼态度含云烟。
更将祸福论天命，衣冠后世终荣传。
嗟乎东老今已矣，长有声名伴山水。
只应骖鸾跨鹤蓬莱去，犹使乡人指点庵前路。
看山
葛天民（宋代）

我本田夫作比丘，也知骑马胜骑牛。
如今马上看山色，不似骑牛得自由。
秋雨四首 其四
刘攽（宋代）

炎天常畏酒，秋兴忆开觞。海面孤云黑，林端一叶黄。

岛夷歌似楚，村笛语如羌。更觉非吾土，登临思旧乡。
出郊
赵汝鐩（宋代）

二月垂杨岸，行春诗酒徒。
苍头前引道，拄杖挂葫芦。
夜闻独鸟啼
韦应物（唐代）

失侣度山觅，投林舍北啼。今将独夜意，偏知对影栖。
芳草渡 松陵舟中送别
董元恺（清代）

吴江碧，吴山青。兰风起，满洞庭。骊歌愁绝不堪听。

从兹去，郎乘马，妾扬舲。

还则愿。尘吹转。辙迹随郎近远。怀明月，指双星。相向冥。

郎抱影。妾倚形。
春申涧
朱宗洛（清代）

春申饮马涧，马去涧空留。还闻涧水响，万马奔相蹂。

悬流溅岩石，濯缨供遨游。潺湲亘终古，不能洗奸谋。
初夏旅中五首
杨公远（宋代）

早起窗前拥弊裘，鬓毛萧散冷飕飕。
葵榴花发已云夏，竹树风飕却似秋。
骤雨乍晴双港涨，宿云初敛四山幽。
客怀顿觉添萧洒，且放吟情出一头。
次韵叶守端阳日湖上宴集
苏过（宋代）

谬玷英髦齿故乡，西溪云日晓苍凉。樽倾北海佳辰至，乐入熏风昼漏长。

未放巾车陶令去，且容拓戟少陵狂。他时傥与安昌客，还许门生到后堂。
梦行西湖梅花下 其一
周紫芝（宋代）

久把西湖作故乡，至今清梦到湖傍。分明昨夜经行处，一色梅花十里香。
庚子出都留别 其二
宋育仁（清代）

西山化鹤复来归，城郭人民事事非。目断嵇琴成绝调，心游羿彀愿忘机。

请看国破家何在，还望天高照肯微。钟鼓寂然谁问阙，台城空见纸鸢飞。
逆风
释居简（宋代）

劈面东风不肯西，西州客子莫颦眉。一从四国流言后，直至如今不反吹。
挽黄助教四首
舒邦佐（宋代）

有客携来幼妇碑，细看一字是褒辞。
触蛮索战吾无此，方信黄家万顷陂。
和崔中丞中秋月
张南史（唐代）

秋夜月偏明，西楼独有情。千家看露湿，万里觉天清。

映水金波动，衔山桂树生。不知飞鹊意，何用此时惊。
六桥闲步
薛师传（宋代）

出郭青岑近，临流白鸟飞。
笙歌春雨歇，草树夕阳微。
山色邀藜杖，湖风飐葛衣。
虚亭林处士，不见鹤来归。
南湖赋冬青花四首 其四
张镃（宋代）

桂子休誇碧满园，小蒲萄实待霜繁。他年隐处寻西宅，先认冬青拥寺门。
梅
黄杞（宋代）

略彴低横露浅滩，瘦筇独立月华残。
一枝拂掠浑如旧，思入清江烟水寒。
清富轩
冯时行（宋代）

道高清识自超殊，白璧黄金视若无。
坐侧拥书皆是宝，望中森木尽为奴。
朱帘画栋皆成俗，绿水青山可与娱。
日有轻肥寻访去，每教留恋过残铺。
挽顾君任粹二首
刘克庄（宋代）

占断慈恩塔，归来履道坊。
耆英真率社，少尹钓游乡。
子可传汾曲，甥能述渭阳。
如闻无恙日，治塚建祠堂。
剡溪竹纸三首
曾几（宋代）

会稽竹箭东南美，来伴陶泓住管城。
可惜不逢韩吏部，相从但说楮先生。
窦三中丞去岁有台中五言四韵未及酬…因追曩篇持以赠之
武元衡（唐代）

在昔谬司宪，常僚惟有君。报恩如皎日，致位等青云。

削稿书难见，除苛事早吟。双旌不可驻，风雪路岐分。
雨中访丁长孺年兄于合溪山居 其一
安希范（明代）

闻君新卜筑，西入画溪深。不惮冲泥访，聊为载酒寻。

入山谐素愿，避世惬同心。千哉巢由意，高风夙所钦。
武冈李簿回多问萧判官东夫
杨万里（宋代）

客有来从天一隅，相逢喜问子何如。
橘洲各自分马首，湘水更曾烹鲤鱼。
心近人遐长作恶，离多合少可无书。
得知安稳犹差慰，敢道韦郎迹也疏。
爱秋
释文珦（宋代）

宋玉悲秋我爱秋，清秋行乐胜春游。
林疎尽见山中石，更有寒泉带石流。
天鸡
米芾（宋代）

天鸡一叫凡鸡和，戢戢万灵惊起坐。智驱欲使心机大，狗苟蝇营冀人堕。

沉沉夜色还东起，身伏毡莞机暂止。昧昧万殊俱默契，穷达于君宁智理。
朱仲寔少府到官无几日即入佥幕官满送行二首
戴复古（宋代）

孝友平生事，守廉天下难。
居官一日俸，阖室几人餐。
病骨何妨瘦，吟肩不肯寒。
功名未须问，且奉版舆安。
久欲乞归未得一日蒙恩放归不胜欣喜涂中得十
吴芾（宋代）

我病只宜投绂去，君恩却许奉祠归。
小人报国非无志，正恐叨逾触祸机。
秋风曲
陆游（宋代）

秋风吹雨鸣窗纸，壮士不眠推枕起。
床头金尽尊酒空，枥马相看泪如洗。
鸿门霸上百万师，安西北庭九千里。
帐前画角声入云，陇上铁衣光照水。
横飞渡辽健如鹘，谈笑不劳投马箠。
堂堂羽檄从天下，夜半斫营孱可鄙。
拾萤读书定何益，投笔取封当努力。
百斤长刀两石弓，饱将两耳听秋风。
忆微之
白居易（唐代）

与君何日出屯蒙，鱼恋江湖鸟厌笼。分手各抛沧海畔，

折腰俱老绿衫中。三年隔阔音尘断，两地飘零气味同。

又被新年劝相忆，柳条黄软欲春风。
松野即事罗氏园林
何中（元代）

娱心仗老筇，细数诸峰影。微烟过前树，澹日有半岭。

幽鸟识归过，遑恤云路永。冥鸿各有见，日边半行整。

出处无定期，是非谅难省。归休忽已夜，夜月变光景。
酦醅
吾丘衍（元代）

银河泻液迎春风，摇光泛影琉璃钟。芙蓉泣霜腻香薄，石髓滴花浮玉虫。

氍毹红深五云热，漏壶水尽蟾蜍渴。欲借金茎一寸冰，满堂笑看妲娥月。
游山戏作
陆游（宋代）

晚境频辞禄，穷居旋学耕。量衰添酒敌，才尽减诗名。

风月成交友，溪山管送迎。登车雨先止，天岂相吾行。
梨树峪道中步辇口占 其二
玄烨（清代）

一溪展转见山花，步步石苔杨柳斜。试看目前将熟果，青榛郁李并堪誇。
癸未游杭作口号十首因事怀旧杂以俚语不复诠择 其三
俞德邻（宋代）

万户千门达曙开，管弦啁哳沸楼台。祇今明庆钟声动，已报巡灯响铎来。
送邓双坡作郡江西
钱宝廉（清代）

邕管烽烟近若何，江乡咫尺亦干戈。欲归我竟无山买，此去诗应似水多。

闺思定难抛锦字，官声何必在金坡。相思历历犹相见，遥指丰城识太阿。
再和敏叔二首 其二
许景衡（宋代）

固知岛可是诗奴，何况区区杜与吴。举世徒能循覆辙，先生今为剪蘩芜。

渊明松菊还堪赋，白傅园池亦有图。莫把五湖都占了，也须留与故人俱。
谢云仙老人皆用古语起 其二
王世贞（明代）

湘中老人读黄老，手撷金光玉芝草。他年谒帝何所征，一点苍梧紫烟小。
送胡正仲二首 其一
王质（宋代）

万安松槚已参天，属眼昆仍故宛然。荣尹堂前周两纪，甘王楼下跨三年。

八风翻海如如定，一月当空在在圆。太极清都天尺五，柂牙捩转去翩翩。
忆远曲
张籍（唐代）

水上山沈沈，征途复绕林。途荒人行少，马迹犹可寻。

雪中独立树，海口失侣禽。离忧如长线，千里萦我心。
送文惠师还金华
释道潜（宋代）

脱略纷华自妙年，秉心端喜事金仙。终期象驭超三界，不羡鹏金越九天。

考疏穷经心尚壮，依仁据德节尤坚。秋风陡起庭闱念，聊寄脩江一叶船。
东平刘左车坎止春歌
张元干（宋代）

先朝相国今几家，我嗟夫子鬓已华。
琼艘颇惯倒豪乳，老来手酿尊仍窪。
百年弹指法界观，万事过眼天女花。
聊学儿曹作春瓮，唤客取醉无等差。
夜眠不觉体平粟，卯颊共眩朝蒸霞。
养生妙处本无说，我辈岂解烧丹砂。
糟床正可珠的皪，石鼎莫放声咿哑。
东风遮幕雪埋屋，坎止斋中酒初熟。
元日
梁绍震（明代）

风高千户晓，云静九天开。把酒聊随俗，占年一上台。

野梅催岁色，好鸟唤春来。坐看江潭父，得鱼吹笛回。
八声甘州 南耕斋中食鲥鱼作
陈维崧（清代）

汝鱼乎、汝既弄潮来，何如趁潮归。却波涛堆里，橙齑香处，自许归肥。

千古断矶黄鹄，不了是和非。贪听渔翁笛，误触危机。

谢汝崎岖万里，把浪花舞破，来慰晨饥。问途经西塞，果否飐旌旗。

幸团圞、故园兄弟，况小窗、雨后漾晴晖。浮生乐、无如斫鲙，安用呼豨。
秋晚访丁洽泉不值
顾桢（清代）

病过重阳节，出门来访君。但逢篱外菊，独对远山云。

之子几时返，城南又夕曛。何当同把臂，樽酒共论文。
送孚藏主归江西
释惟一（宋代）

云卧胸中蟠万卷，舌端笔端皆具眼。
评今论古知几何，寥寥百年骨不冷。
有孙挺特尤掀腾，富有蕴藉如弗能。
韬光铲彩事枯硬，不学乃翁牵葛藤。
壁立万仞出一语，佛祖应无启口处。
有时一默渊且深，尽大地人难指注。
脚尖踢倒凌霄峰，挥剑活屠潭底龙。
三条椽下四世界，破蒲团边兜率宫。
秋风忽起故山兴，妲本无归语何剩。
江湖斫额应望君，莫作秤锤落深井。
华清宫三首·其一
崔橹（唐代）

草遮回磴绝鸣鸾，云树深深碧殿寒。
明月自来还自去，更无人倚玉阑干。
小园即事二首
刘克庄（宋代）

何处瑶姬款户来，蔷薇花下暂裴徊。
分明粉蝶通消息，未有人知一朵开。
黄田禹庙
周端朝（宋代）

越人犹绩禹，疏凿此江边。
地合秦城水。门浮楚客船。
荫槐为帝里，种稻属徭田。
嘲{左口右哲}巫言罢，寒云又惨然。
百字令 其一 自题小像
聂树楷（清代）

彼何人者，是聱园居士，镜中留印。百岁光阴如转烛，白尽疏髯短鬓。

耳鼓殷雷，牙车脱毂，目力凭双镜。夕阳无限，黄昏只是将近。

壮岁角逐名场，浮沉宦海，精力销磨尽。问水寻山空结想，无具那能济胜。

米汁餐禅，苜盘款客，聊遣闲居兴。偶留形影，渊明自答自问。
示二黄
邹浩（宋代）

摩尼超出衲衣中，五色随方照不穷。八万四千清净眼，一齐开了见真空。
跛翁
释师范（宋代）

平常行一步，却不堕平常。
尽道脚长短，谁知脚短长。
戏赠月
李覯（宋代）

梦中识路亦何为，恰要逢人已自迷。
一月解行天一匝，嫦娥犹未免单栖。
戏赠秀老
苏轼（宋代）

拆却相公庵，泥却驸马竹。
天下人总知，流入传灯录。
二月八日重游灵应奉简席炼师
陈则（明代）

昔年避乱久相依，今日重来却似归。
客意欲随春北去，雁声犹带雪南飞。
已多中国栖荆棘，不独阳山死蕨薇。
倘向赤松方外住，愿陪鹤从莫相违。
花障
姚中一（宋代）

绿外秾黄白外红，一屏香锦立春风。
天真步障豪难敌，借与王家赛石崇。
峡江寺飞泉亭记
袁枚（清代）

余年来观瀑屡矣，至峡江寺而意难决舍，则飞泉一亭为之也。

凡人之情，其目悦，其体不适，势不能久留。天台之瀑，离寺百步，雁宕瀑旁无寺。他若匡庐，若罗浮，若青田之石门，瀑未尝不奇，而游者皆暴日中，踞危崖，不得从容以观，如倾盖交，虽欢易别。

惟粤东峡山，高不过里许，而磴级纡曲，古松张覆，骄阳不炙。过石桥，有三奇树鼎足立，忽至半空，凝结为一。凡树皆根合而枝分，此独根分而枝合，奇已。

登山大半，飞瀑雷震，从空而下。瀑旁有室，即飞泉亭也。纵横丈馀，八窗明净，闭窗瀑闻，开窗瀑至。人可坐可卧，可箕踞，可偃仰，可放笔研，可瀹茗置饮，以人之逸，待水之劳，取九天银河，置几席间作玩。当时建此亭者，其仙乎！

僧澄波善弈，余命霞裳与之对枰。于是水声、棋声、松声、鸟声，参错并奏。顷之，又有曳杖声从云中来者，则老僧怀远抱诗集尺许，来索余序。于是吟咏之声又复大作。天籁人籁，合同而化。不图观瀑之娱，一至于斯，亭之功大矣！

坐久，日落，不得已下山，宿带玉堂。正对南山，云树蓊郁，中隔长江，风帆往来，妙无一人肯泊岸来此寺者。僧告余曰：“峡江寺俗名飞来寺。”余笑曰：“寺何能飞？惟他日余之魂梦或飞来耳！”僧曰：“无征不信。公爱之，何不记之！”余曰：“诺。”已遂述数行，一以自存，一以与僧。
张才叔屡作文公先生像如其生焉亦托名不朽矣
蔡沈（宋代）

紫阳遗像壁间开，谁写当年道义怀。
从此春风百千亿，化身皆自笔端来。
文宣王及其弟子赞
宋高宗（宋代）

孔父秦父，相尚以力。
俱生贤嗣，相与以德。
是父是子，致诘畴克。
会弁儒林，令名无极。
柳花
释文珦（宋代）

岸柳飞花老却春，负前何事巧随人。
都缘漂荡先归处，全似天涯倦客身。
暴物
吕本中（宋代）

暴物看日景，顷刻未尝停。随景移暴物，日示令心惊。

寓此不停景，乃复望长生。匆匆驹过隙，悠悠池汎萍。

况兹兵火中，而每疾病撄。野寺过毒暑，旱气浮高城。

出门君莫厌，宿昔已秋声。
虎溪
范成大（宋代）

水本无心作浪波，经行偶与石相磨。
不须更问桥安否？唤取于菟载我过。
孤鸾（早春）
马子严（宋代）

沙堤香软。正宿雨初收，落梅飘满。可奈东风，暗逐马蹄轻卷。湖波又还涨绿，粉墙阴、日融烟暖。蓦地刺桐枝上，有一声春唤。

任酒帘、飞劝画楼晚。便指数烧灯，时节非远。陌上叫声，好是卖花行院。玉梅对妆雪柳，闹蛾儿、象生娇颤。归去争先戴取，倚宝钗双燕。
寄日新
周孚（宋代）

楚水茫茫觌面难，燕鸿冉冉寄书还。自知荒泽谁为雨，却怪孤云未出山。
接宣抚偕道正访九龙岩主喜师率成二十八字
章询（宋代）

閒携羽客访灵岩，岩透山光秀泼蓝。
星使未来邨馆近，为师终日绊征骖。
慕陶处士室
刘跃（元代）

有美高世士，负岩结茅庐。四壁清风生，簟瓢恒晏如。

时当荷锄清，一醉乐有馀。素琴亦在御，聊复读我书。

岂不念穷独，周道摧高车。永言励贞节，金石矢靡渝。

仰止彭泽翁，邈哉谁与俱。
白下春游曲七首
金大舆（明代）

何处佳人婀娜妆，青山初日炤流黄。
轻罗半掩金跳脱，春寺烧香绕画廊。
忆别四首 其四
夏原吉（明代）

忆别金陵日，春风二月时。求朋莺语急，送客燕飞迟。

北邸俄淹岁，南归未卜期。遥遥天上友，莫动暮云思。
郫县春日吟
吴泳（宋代）

不寒不暖杏花天，争看蚕丛古寺边。
旧日尚留耕雨具，新年难得买共钱。
山居 其十二
淳藏主（宋代）

怕寒懒剃髼松发，爱煖频添榾柮柴。栗色伽梨撩乱挂，谁能劳苦强安排。
题夏氏停云轩 其一
钱宰（明代）

五柳当门元亮宅，停云长忆故人还。北窗心事羲皇上，南渡衣冠晋宋间。

千古高情空怅望，近来交道渐间关。松江赖有人如昔，谁谓风流不可攀。
赠吴江汝思善
吴翀（明代）

风吹柳花三月春，澄江草堂来故人。掀髯一笑话畴昔，老怀倾倒开苍旻。

刻烛高吟击桐斗，不愿黄金系吾肘。只愁酒醒各天涯，玉鞭捎断青杨柳。
句 其一
欧阳经（宋代）

林青乍听莺声唤，花嫩初笼日影迟。
青青淇园竹
李裕（元代）

青青淇园竹，莫作乐中笛。吹出长相思，愁人头发白。
夏日园居
黎彭龄（明代）

云开昼景天如彻，华气隔檐午风热。一春桃李总无言，故故墙阴喧百舌。

主人喜懒因炎蒸，嬴得肝肠似冬雪。餍向卢生七椀馀，强胜真妃玉如咽。

兼买陋仆不解书，柿屋破残荒架帙。竹里初携玉版师，垆头乞火自煎啜。

欣对秋水与马蹄，清磬寥寥结车辙。昨春镇日好潜行，拾归霞片补衣裂。

陂塘五月苦行人，荔枝红滴杜鹃血。
雁
李峤（唐代）

春晖满朔方，归雁发衡阳。望月惊弦影，排云结阵行。

往还倦南北，朝夕苦风霜。寄语能鸣侣，相随入帝乡。
桃花台下望龟峰作
赵蕃（宋代）

吾州四名禅，独未历龟玉。
足后懒不鞭，几同毁于椟。
系舟桃花下，龟峰正相峙。
决意欲造前，已行卒成止。
尝观是山图，未究所得名。
道人相指似，咸曰因赋形。
方今圣人治，图书当瑞出。
胡不负之去，而此久屹立。
老我无藉在，放意师庄蒙。
不愿智以用，怀哉曳涂中。
和徐思叔题贫乐图
王子俊（宋代）

大儿阻饥颇废书，小儿忍寒粟生肤。
妇纵有禅无一襦，不敢缘此相庸奴。
归耕亭二首
杨承祖（宋代）

丹青模写费毫端，此景居然两寺间，
半岭松阴观鹤憩，一泓雪寺照人颜。
及时行乐恐无地，何进归休始买山。
多谢好风吹妙语，西湖处士棹丹还。
湖上成绝句呈刘伯声四首
张耒（宋代）

湖北风来吹晓钟，湖边渔客闭船篷。
波光不动天光阔，更在浮烟细雨中。
赋得玉水记方流
王鉴（魏晋）

玉润在中洲，光临碕岸幽。氤氲冥瑞影，演漾度方流。

乍似轻涟合，还疑骇浪收。夤缘知有异，洞彻信无俦。

比德称殊赏，含辉处至柔。沉沦如见念，况乃属时休。
春日游钟山以溪回松风长分韵得长字
张孟兼（明代）

访古来钟阜，寻僧问草堂。
千年猿鹤静，一径石林荒。
泉落春水细，梅留腊雪香。
乡心怜薄暮，矫首碧云长。
山中秋夜
刘志遁（明代）

洞箫声动月明初，满地清霜一草庐。白鹤飞来鸣夜半，不知身在紫霞居。
吴昌期以便面二诗见访时支枕却扫不能晤对用来韵奉答 其一
张萱（明代）

蓬径柴门昼不开，宾朋久矣罢衔杯。偶耽佳句非关癖，获保天衔幸不才。

衰病嗟余真潦倒，风尘怜汝尚迟回。入林把臂须它日，莫掷明珠再暗来。
商妇
方一夔（宋代）

扬子江头水几篙，匆匆思梦越波涛。征人无信西风起，落叶满庭虫夜号。
忆秦娥（五日移舟明山下作）
陈与义（宋代）

鱼龙舞。湘君欲下潇湘浦。潇湘浦。兴亡离合，乱波平楚。

独无尊酒酬端午。移舟来听明山雨。明山雨。白头孤客，洞庭怀古。
偈颂一百二十三首
释普度（宋代）

用文武火，运恶钳锥。
死学者偷心，开人天眼目。
大用机前转辘辘，十分慈悲，
十分恶毒。六踞名蓝兮一笑来归，
青灯夜寒兮香风馥馥。
送举人
曾汪（宋代）

乐作疑游太古庭，韩门今喜见诸生。
千间厦敞摅雄思，万里桥成助去程。
玉醑杯深乡意重，银蟾宫近客身轻。
前贤已有惊人举，更听胪传第一声。
烛影摇红 江上阻风作
易顺鼎（清代）

剪雨移灯，隔云呼笛船初泊。春寒迷路入芦窠，赚得秋声作。

彷佛吴娘弦索。酒醒时、残筝小阁。离烟怨水，写付琴心，教人瘦却。

魂断随潮，江南无处寻花落。凤楼今夜听东风，应是孤衾薄。

负了桃根嫩约。认归帆、几回定错。旧欢梦里，新恨眉头，故人天角。
湖上众禽尽以俗呼为题·连点七
文同（宋代）

翩翩彼珍禽，金羽耀寒日。
飞落滩上冰，对人连点七。
寄怀三首
李覯（宋代）

鸟兽死有用，羽角筋革齿。
辇輓入工师，饰作军国器。
玉食白如瓠，瞑目已腐秽。
生者不敢留，埋藏与蝼蚁。
百年富贵身，孰若鸟兽类。
唯有令名人，终古如不死。
庐陵待试士呈伯升郎中
韦骧（宋代）

重门昼锁碧梧阴，秋气凌虚日向深。耳目暂清抛吏局，情怀终向近书林。

安排一月拘挛计，酬酢千人进取心。未榜试期饶暇逸，倚樽尤喜听高吟。
七爱诗。白太傅（居易）
皮日休（唐代）

吾爱白乐天，逸才生自然。谁谓辞翰器，乃是经纶贤。

欻从浮艳诗，作得典诰篇。立身百行足，为文六艺全。

清望逸内署，直声惊谏垣。所刺必有思，所临必可传。

忘形任诗酒，寄傲遍林泉。所望标文柄，所希持化权。

何期遇訾毁，中道多左迁。天下皆汲汲，乐天独怡然。

天下皆闷闷，乐天独舍旃。高吟辞两掖，清啸罢三川。

处世似孤鹤，遗荣同脱蝉。仕若不得志，可为龟镜焉。
题长沙陈述庐乃勋瞻麓图 其四
曹家达（清代）

斋壁张图作卧游，十年梦断故山秋。蓬莱屡被回风引，无限乡心阻石头。
月桂
许及之（宋代）

春来花事各名家，肯许常春擅物华。雪里香红更清绝，只应名作岁寒花。
行宫
文天祥（宋代）

十里宫墙一聚尘，天津晚过客愁新。
花啼杜宇归来血，树挂苍龙脱去鳞。
神德傥存终有晋，秣陵未改已无秦。
秋风禾黍空南北，见说铜驼会笑人。
夏日寓齐杂诗 其三
李彦章（清代）

众物欣有托，高斋空复情。孤花澹凉意，万绿助诗声。

篆缕和云冷，帘阴到地平。安心应有诀，溽暑愧时名。
贯休应梦罗汉画歌（一作禅月大师歌）
欧阳炯（唐代）

西岳高僧名贯休，孤情峭拔凌清秋。天教水墨画罗汉，

魁岸古容生笔头。时捎大绢泥高壁，闭目焚香坐禅室。

忽然梦里见真仪，脱下袈裟点神笔。高握节腕当空掷，

窸窣毫端任狂逸。逡巡便是两三躯，不似画工虚费日。

怪石安拂嵌复枯，真僧列坐连跏趺。形如瘦鹤精神健，

顶似伏犀头骨粗。倚松根，傍岩缝，曲录腰身长欲动。

看经弟子拟闻声，瞌睡山童疑有梦。不知夏腊几多年，

一手支颐偏袒肩。口开或若共人语，身定复疑初坐禅。

案前卧象低垂鼻，崖畔戏猿斜展臂。芭蕉花里刷轻红，

苔藓文中晕深翠。硬筇杖，矮松床，雪色眉毛一寸长。

绳开梵夹两三片，线补衲衣千万行。林间乱叶纷纷堕，

一印残香断烟火。皮穿木屐不曾拖，笋织蒲团镇长坐。

休公休公逸艺无人加，声誉喧喧遍海涯。五七字句一千首，

大小篆书三十家。唐朝历历多名士，萧子云兼吴道子。

若将书画比休公，只恐当时浪生死。

休公休公始自江南来入秦，于今到蜀无交亲。

诗名画手皆奇绝，觑你凡人争是人。瓦棺寺里维摩诘，

舍卫城中辟支佛。若将此画比量看，总在人间为第一。
戏书 其一
虞俦（宋代）

淮南猪肉不论钱，下舍应须数击鲜。过午食单毋溷我，饭来开口亦欣然。
偪冬至小雪
张嵲（宋代）

落叶将埋径，林寒欲刺天。
情凝遥岭外，雪坠草堂前。
竹密潜增遥，梅疏欲斗妍。
纷纷迷远树，整整度清川。
未拟乘高看，惟思拥褐眠。
衡门聊骋望，憔悴迫新年。
武陵春·一叶梧桐窗外落
侯善渊（元代）

一叶梧桐窗外落，金菊出疏篱。策杖昂簪信步移。迷我曲江池。鹤驾匆匆归旧路，回首赴仙期。云映青童笑问伊。家住五陵溪。
上袁文昌知平江五首
刘过（宋代）

车马城中早上忙，子城内里看星郎。
十州已茂圜扉草，一炷初凝画戟香。
铜剖虎符新雨露，玉持使节旧风霜。
明年樱笋成时候，不在乌台即玉堂。
梅花集句 其二十四
李龏（金朝）

上苑年年占物华，东湖同住水云家。莫言春度芳菲尽，闲闭春风看落花。
早征
赵汝燧（宋代）

店鸡一唱接疏钟，起整行装尚梦中。沙路踏残征马月，柳堤啼断晓莺风。

水肥渡险添舟子，岸没途穷问牧童。千里乡人逢陌上，片时握手各西东。
资州邓园
李新（宋代）

苍官愯愯护重岗，绿玉寒梢亚短墙。
春事鸟啼三月老，路人风送百花香。
蜂衙归去栏干静，江面飞来燕子忙。
簿领堆中催白发，不知閒日许多长。
独酌
苏舜钦（宋代）

一酌浇肠俗虑奔，鴳微鹍大岂堪论。楚灵当日能知此，肯入沧江作旅魂。
即事 其四
阿克敦（清代）

早设重茵便殿中，升阶就位列西东。向臣频问天颜喜，心感皇恩异数隆。
竹
任希夷（宋代）

挺挺霜中节，沉沉日下阴。
试裁苍玉管，吹作紫鸾音。
秦竹溪校书清漳未回
盛世忠（宋代）

茅斋雅称竹方床，风过疎篱有暗香。
剧饮一冬成酒病，得闲科日为诗忙。
新移橘本便霜信，贫看梅花倚夕阳。
相望故人三百里，十宵九梦到清漳。
仙人桥石刻
方暹（清代）

乡村十里少人家，手掬清泉嚼细茶。
洞口春深却无酒，故人相赠以桃花。
读庄子六绝句 其五
李纲（宋代）

宁作泥涂曳尾龟，难堪刍豢庙中牺。从来一臂重天下，肯以此身轻用为。
游西樵山 其二
方献夫（明代）

上上此山知几重，一山中有七十峰。岩水涓涓溪月白，此中得意难形容。
和丰庵咏和载西禅师 其一
呼谷（清代）

烬香陷炉侧，饥鼠窜荒坳。佛镫澹微明，隙光出林梢。

栖鸟静相依，见惯亦安巢。何人炤无寐，夜声风雨交。
读乞归不允诏
曹彦约（宋代）

有赫丝纶宠，空贻老病羞。
命从今日下，事比去年愁。
已向祠官去，犹为讲席留。
谁知蝴蝶梦，栩栩到吾州。
堂中以大盆渍白莲花石菖蒲翛然无复暑意睡起
陆游（宋代）

海东铜盆面五尺，中贮涧泉涵浅碧。
岂惟冷浸玉芙蕖。
青青菖蒲络奇石。
长安火云行日车，此间暑气一点无。
纱幮竹簟睡正美，鼻端雷起惊僮奴。
觉来隐几日初午，碾就壑源分细乳。
却拈燥笔写新图，八幅冰绡瘦蛟舞。
奉寄远公
屈修（明代）

高楼名薝卜，绕壁总琅玕。竹色生秋气，棋声入夜寒。

出门问农事，歛迹即心观。最忆过从处，茶瓜十日欢。
秀士诗
李正民（宋代）

一叶扁舟一席风，梦回已听景阳钟。夺袍有意趋文阵，鼓箧无言拙笔锋。

好把犁锄傍东郭，难陪衿佩集西雍。只缘未富三冬学，饮墨何须见愠容。
留赠方药雨 丙申之冬入天津洎己亥秋始得归将行赋此二律 其一
夏曾佑（清代）

鸿飞本不为留计，竟见荒原万瓦稠。又举离觞辞旧雨，为思身世怯登楼。

青山白浪驰黄海，暮雨孤灯过秀州。从此归帆好云物，分明点点入新愁。
菩萨蛮
曾纡（宋代）

山光冷浸清溪底。溪光直到柴门里。卧对白萍洲。欹眠数钓舟。

溪山无限好。恨不相逢早。老病独醒多。如此良夜何。
送李子方
华岳（宋代）

乱云推月上层楼，楼上朱帘不下钩。
鸡翅拍开朱户锁，雁声唤上木兰舟。
黄花捻酒留人醉，红叶题诗倩水流。
李广不侯人不笑，笑他人作烂羊头。
早秋夜雨寄怀毕展叔先生 其三
张问陶（清代）

秋花仍聚蝶，风叶已辞林。赋别三春远，相思一夜深。

及群怜短翼，听雨忆同心。今夕南归路，寒烟梦里寻。
至龟山先寄吕少冯
吴则礼（宋代）

出舟跛跛为情亲，催遣篮舆烦故人。
九死仅全真去楚，百年未了更游秦。
晨炊要索祖仁饭，老鬓旧著渊明巾。
传语淮山元好在，初捐一笑与覉臣。
张巡庙
胡仲弓（宋代）

说著睢阳胆已倾，单师曾此控孤城。
一身肯作偷生计，千古长留不死名。
庙飨毋忘艰食日，庭松犹学战时声。
祠前碑记无寻处，赖有唐书为发明。
赠别严吾敬
刘崧（元代）

客有款我庐，谓言平生亲。倒屣起揖之，累然翳其巾。

问客此何来，恻怆不能陈。田园久荒落，道路多风尘。

旧家南山下，存者今何人。春风入我里，绕屋但荆榛。

念子十年别，丧乱长苦辛。岂无一尊酒，相与叙斯晨。

良田有丰岁，盛时无弃民。贱贫不可厌，愿子勤书绅。
颂古四首
释鼎需（宋代）

入息未尝居阴界，出息何曾涉万缘。
一声渔笛离南浦，依旧芦花深处眠。
满庭芳·微妙家风
长筌子（金朝）

微妙家风，非空非色，卓然无去无来。超今越古，悟者免轮回。拈出长春圣境，琼花绽、铁树崔嵬。谁知觉，了翁夜半，震动九天雷。玄门真洒落，星楼月殿，愚昧难开。寥阳芝草，端的胜寒梅。方寸神机莫测，何消得、飞过蓬莱。玉霄闲客，未肯蹑苍苔。
答凌天杓 其三
屈大均（明代）

南武山川险，君来百战馀。文章惊幕府，谈笑上戎车。

才子偏能射，将军亦著书。楼船清暇日，观海出扶胥。
游大酉洞天
陆粲（明代）

畴昔览山经，名迹等大酉。
乾坤辽阔吴楚长，倚剑青冥只翘首。
辽云万里今独来，怏意兹游信非偶。
主人亦清真，同余紫霞想。
旋披榛莽度巉岩，细窥阴洞琅玕长。
侧身初下觉黯黑，却立斯须忽爽朗。
千年古壁玉为色，垂乳晶荧翠犹滴。
仙人去后石函空，绿烟销尽藏书室。
金灯闪倏知有无，瑶草纷蕤乱朱碧。
吁嗟此奇观，乍到神欲竦。
盘涡嵌窦深不测，鸣流泄濑惊奔澒。
临厓拄杖听犹疑，白画或恐风雷动。
我从放逐西南陬，裹粮遍入名山游。
桃源逼侧岳麓小，眺远未得开双眸。
终然灵境谐夙好，造物似为踦人谋。
根盘路转更礧砢，石田如掌琪花軃。
奋衣欲往心翻然，水深泥滑愁无那。
何当秉炬破幽暗，净扫云床相对坐。
高秋晴日傥更来，待余为启青铜锁。
劝酒
李敬方（唐代）

不向花前醉，花应解笑人。只忧连夜雨，又过一年春。

日日无穷事，区区有限身。若非杯酒里，何以寄天真。
十三日再赋二首其一以赞使君是日对花赋此韵诗笔落
陈与义（宋代）

我丈风流元祐枝，晴轩雨雹笔端迷。从容文武一时了，赋罢木犀观水犀。
□□
佚名（唐代）

愤闷屡纵横，愁深百计生。相思凡几度，慷慨至三更。

虏塞饶白刺，戎乡多紫荆。关山尔许远，魂梦若为行。
寄陈玉叔十韵
胡应麟（明代）

尚忆燕台别，长歌蜀道行。元龙原侠气，仲举最高名。

露冕千岩秀，褰帷万岫明。地邻巴妇穴，天近夜郎城。

灌口花相待，峨嵋树若迎。海棠开四座，杜宇逐双旌。

望阙依星象，登楼试晚晴。朱衣群吏谒，彩笔众僚惊。

赋属扬雄和，诗从杜甫评。支机有片石，一为问君平。
莫万安生日
赵蕃（宋代）

员多阙少铨曹病，陛下用人多择令。
公今秩满代未除，召节盍来人侧听。
我知天意从民欲，要暖袴襦饱餐粥。
遂令局促滞腾骧，百里孰如天下福。
我官白下未识公，谣俗往往闻其风。
坐移不作趋走怕，政喜官曹退食同。
我尝从容听公说，劳心抚字催科拙。
昔人如此号循良，叹息今时异途辙。
虽然自有公论在，民之所言上其采。
举觞不但祝长年，始立新秋甘雨霈。
声声慢 寄怀仲萱小姑
俞绣孙（清代）

听残梅雨，立尽桐阴，无聊静掩房栊。倦倚屏山，钗横欲整还慵。

销魂怕提前事，恼兰舟、催发匆匆。从别后，任罗衣香褪，宝镜尘封。

肠断吹箫院落，自伊人去也，烟锁苔空。明月樽前，相思两处应同。

休教为侬憔悴，劝加餐、锦字常通。空极目，渺天涯、云水万重。
将如广信会吕巾石翁
庞嵩（明代）

二十馀年此再经，青山白发若为盟。纵横世路偏惊眼，幻变烟花不问名。

浙水昨来逢故老，信阳今喜迩耆英。同心海内知能几，万里追趋无限情。
春怨
刘方平（唐代）

纱窗日落渐黄昏，金屋无人见泪痕。
寂寞空庭春欲晚，梨花满地不开门。
送朱伯原秘校
郭祥正（宋代）

泠泠皖溪水，悠悠天柱云。云行水光动，水洗云影分。

幽人坐卧吟，孤绝迥出群。资彼云水秀，释此尘垢纷。

胡为倏言别，扁舟连夜发。往登姑苏台，而望太湖月。

却寻史迁迹，但见苍烟灭。览古竟论今，治具校工拙。

有才不得施，著书贻后世。何必腰黄金，自享千载贵。

鲈鱼秋正熟，云泉味尤美。若逢吴市门，更访长生理。
十虫吟
舒岳祥（宋代）

虫有促织儿，忧人不忧已。
华身有龙鸾，不出工女指。
瓦砾为堂奥，青莎作衣被。
一身可自了，剌剌不能已。
白露夜庭空，凄其行去矣。
金屋白玉床，贵人呼不起。
司马相如琴台
宋祁（宋代）

故台千古恨，犹对旧家山。
半夜鸾凰去，他年驷马还。
死忧封禅晚，生爱茂陵閒。
惟有飘飘气，仍存天地间。
鹧鸪天（县圃约同官赏海棠）
侯置（宋代）

万点胭脂落日烘。坐间酒面散微红。谁教艳质撩潘鬓，生怕朝云逐楚风。

寻画烛，照芳容。夜深两行锦灯笼。朱唇翠袖休凝伫，几许春情睡思中。
送陈新恩赴殿试
姚勉（宋代）

桂花香满月轮秋，稳送鹏程万里游。
身近清光瞻帝座，手携多士上瀛洲。
戊申奏对规模阔，庚戌抡魁气数周。
陈亮自来天下选，老年更好作龙头。
早出小东门至藕渠镇
方仁渊（清代）

晨起驾柔橹，宿雾犹冥冥。晓日冲波白，遥山带郭青。

鱼盐喧小市，鹜雁聚寒汀。自笑谋生拙，孤舟未敢停。
得赵昌甫诗集转呈转庵却以谢梦得诗见示有诗次韵
许及之（宋代）

我馋嗜诗欣染指，但见其长有谁毁。早年游方识赵谢，如鲁逢掖宋章甫。

谢诗澜翻豪且古，赵句清癯澹而苦。学力到后成一家，渠自不知为孰使。

天各一方费渴思，想见冰增寒似水。居然老手斫方圆，出户中规还中矩。

转庵活法已参遍，何止得心仍得髓。我如无宝穷波斯，望著是珍先自喜。

忽得赵璧急呈似，示以谢草如寄取。自怜老去无长进，努力吟哦训儿子。
杜善甫乞炭
刘勋（金朝）

笔口酸嘶解说穷，寒炉随手变春红。因君大笑涪翁拙，费尽奇香得马通。
偈颂二十一首
释智愚（宋代）

乾坤之内，宇宙之间，
中有一宝，秘在形山。
贺叔父为犹子成室
陈普（宋代）

五典三纲宇宙人，千金九鼎祖宗身。茶租急切同胞义，冰檗规模一个仁。

日月照临伦理得，山川回合栋梁新。教人以意非言语，此事由家更及民。
一素亭和见素韵二首 其一
郑岳（明代）

千卷储书作墨庄，梦随春草到池塘。涓涓碧井分仙社，面面青峰隔女墙。

丹桂燕山多异种，金砂樵谷有遗方。接䍦倒著閒临水，照见䰐鬖发影长。
别季龙生
袁崇友（明代）

来时风雨胥江暮，去日芙蓉两岸山。明月向人开石镜，独临流水照离颜。
短短床（二首）
岳正（明代）

太局促，短短床。
流苏苦不长，兰麝无馨香。
郎欲招妾妾不来，可怜春色无辉光。
元丰己未三院东阁作·己未九月予赴鞫御史闻
苏颂（宋代）

早年相值浙江边，多见新诗到处传。
楼上金蛇惊妙句，卷中腰鼓伏长篇。
仳离岁月流如水，抑郁情怀积似烟。
今日柏台相望处，隔垣音响莫由宣。
题金君重像杂言
方回（元代）

誉之不喜，诋之不怒。
言无疾声，行无阔步。
青春日月儒冠误，拂行沙河尘土路。
觅君不见今几年，庐山道土房中住。
不肥不瘦不精神，看尽鸢肩燕颔人。
宅为官屋骨为尘，似我翛然云水身。
水调歌头 忆商邱宋介子西湄草堂
陈维崧（清代）

雪苑女墙外，水色绿于苔。郭南潭子尤胜，淼淼浸楼台。

长记升平旧事，弥望风亭雨榭，荡桨百壶来。谁向乱前说，说罢使人哀。

西湄好，忆客夏，寄高斋。南烹为余细糁，棐几净纤埃。

君笑热由卿至，仆笑羹应还我，戏语类优俳。摇橹没烟去，背指野棠开。
和州
洪适（宋代）

叹息和州事，腥膻未易除。惊涛饮胡马，壮士葬江鱼。

列戍俱奔命，斯民不奠居。元戎犹拥钺，资斧定何如。
题丹阳永泰寺练湖亭
张祜（唐代）

小槛俯澄鲜，龙宫浸浩然。孤光悬夜月，一片割秋天。

浅派胤沙草，馀波漂岸船。聊当因畎浍，披拂坐潺湲。
有感
李纲（宋代）

三年再谪堕江湖，何啻经行万里馀。环绕真同循磨蚁，羁穷更类局辕驹。

自怜许国心犹壮，却笑谋身术巳疏。二圣未还民未靖，尚思痛哭奏囊书。
送东林圭老游闽五绝句 其一
韩驹（宋代）

平时访我乌江上，乱后逢君汝水滨。欲问龙门真在否，大千沙界邈全身。
菩萨蛮
侯置（宋代）

东风卷尽欺花雨。月前皎纸庭前路。月底且论诗。从教露湿衣。

前朝愁入绪。各自东归去。后夜月前中。绿尊谁与同。
筠溪八景诗·金鸡报曙
陈著（宋代）

千金铄铄独文身，五德名标莫与群。
振翼岂愁天色暝，曲头如盼曙光新。
鸟穿竹韵窗谈巧，风卷尘岚士□勤。
□见鸡人□□陇，漏残惊起侍朝臣。
宫词
宋白（宋代）

宫花灼灼柳绵绵，一道春风响静鞭。
驾出未知何处去，月华池上教龙舡。
送张道士游西山至道观
李石（宋代）

雪打窗外竹，共卧窗间床。
起来忍饥冻，对坐唯炉香。
写之三尺琴，绕屋声琅琅。
相从无此好，要俶西山装。
西山接飞鸿，路入云水乡。
六月余积雪，冬木今春芳。
群仙竞来往，御风骑凤凰。
我昔曾见之，瞳子瞭且光。
张子长鬣师，沆瀣入肺肠。
为取桥下履，仍传枕中方。
此时觅刀圭，念我双鬓苍。
送客游蜀
张籍（唐代）

行尽青山到益州，锦城楼下二江流。

杜家曾向此中住，为到浣花溪水头。
句 其三
欧阳詹（唐代）

横琴遮远洞，举手出高峰。
滞雨
李商隐（唐代）

滞雨长安夜，残灯独客愁。
故乡云水地，归梦不宜秋。
投分宪万佥事三十韵
龚敩（明代）

圣代敷文教，台官肃宪纲。吏尘清上国，化雨沐炎方。

华衮曾亲补，龙泉肯钝铓。心肠坚铁石，闻望美圭璋。

冰皎当空月，春随满路霜。羽仪专楚地，威望振饶阳。

压水朱旗稳，浮波彩鹢长。自天垂德泽，连郡仰休光。

持斧先求隽，埋轮竟劾梁。庙廊声誉蔼，寰宇姓名香。

大本需培植，斯文藉主张。尊经传鲁史，论道对虞庠。

唤友林莺切，推贤泮藻芳。明明修礼乐，济济重纲常。

往昔来徵辟，愚蒙赖举扬。晓星随去棹，春雨湿行装。

天意怜衰朽，人心乐退藏。不才淹岁月，多病愧冠裳。

忝窃三年禄，宁窥数仞墙。仲由先入室，贾谊亦升堂。

宦拙官宜冷，形劳鬓已苍。于时复何补，揆道更难忘。

皂帽真慵裹，青衿匪自强。斯须成濩落，积久见荒唐。

寡与朋簪少，恒饥稚色凉。致身难即鹿，处世若亡羊。

客诧工齐瑟，人歌类楚狂。途穷遭白眼，时难厄黄杨。

趋走非吾事，飘蓬岂异乡。铭心知赏激，拭目睹明良。
暇日雨後绿竹堂独居兼简府中诸僚
欧阳修（宋代）

新晴竹林茂，日夕爱此君。
佳禽哢翠树，若与幽人亲。
扫径绿苔静，引流清派分。
开轩见远岫，欹枕送归云。
桐槿渐秋意，琴觞怀友文。
浩然沧洲思，日厌京洛尘。
车骑方开府，梁王多上宾。
平时罢飞檄，行乐喜从军。
骑省悼亡後，漳滨多病身。
南窗若可傲，方事陶潜巾。
饮酒·其八
陶渊明（魏晋）

青松在东园，众草没其姿。
凝霜殄异类，卓然见高枝。
连林人不觉，独树众乃奇。
提壶抚寒柯，远望时复为。
吾生梦幻间，何事绁尘羁。
和铁厓《西湖竹枝
黄公望（元代）

水仙祠前湖水深，岳王坟上有猿吟。
湖船女子唱歌去，月落沧波无处寻。
游南峰寺有支遁放鹤亭
高启（明代）

每向人间望碧峰，石门今得问幽踪。
路缘风磴泠泠策，寺隔烟萝杳杳钟。
窗下鸟来多堕果，亭前鹤去只高松。
一龛愿借依香火，莫道诗人非戴颙。
雨后过湖偶成二首 其二
周密（宋代）

雨重杨丝不曳风，小舟斜出断桥东。分明几点闲鸥鹭，着在西湖便不同。
题张叔厚描寿阳公主梅妆图
张天英（元代）

正月七日含章殿，落梅吹花香扑面。玉人睡起犹未知，重理新妆镜中见。

花如玉貌多婵娟，三十六宫多学遍。城中丑妇不解羞，采花自点双眉头。
自笑
唐庚（宋代）

已白穷经首，仍丹许国心。那能天补绽，更欲海填深。

儿馁嗔郎罢，妻寒望藁砧。世间南北路，何用尔沾襟。
古乐府白纻四时歌 其二
黄庭坚（宋代）

日晴桑叶绿宛宛，春蚕忽忽都成茧。缲车宛转头绪多，相思如此心乱何。

少年志愿不成就，故年主人且恩旧。及河之清八月来，斗酒聊为社公寿。
题惠崇画四首夏
晁补之（宋代）

老柳无嘉色，红蕖羞脉脉，
宛在水中洲，双鹅羽苍白，
何须玩引颈，颠到写经墨，
惟应一临流，当暑袗絺绤，
散金歌
范致虚（宋代）

北人半是南朝民，食禄南朝终为君。失意暂时辞汉主，彷徨不忍痛思亲。
顷与公择读东坡雪后北台二诗叹其韵险无窘步
赵蕃（宋代）

雪埋老屋无薪卖，晨起谋炊自毁车。
觅饱预期千顷麦，破悭先试一春花。
便营野屐寻茶户，更约绨袍当酒家。
处士只今宜姓贾，壁间但没挂钱叉。
观物四首 其四 蚊
岳珂（宋代）

啬夫利口工噬肤，纤腰虿尾不受驱。不知一噤何所苦，拍拍攘攘歌且呼。

清晨出帷昼藏隙，正是袢蒸炎暑日。但愿凉风即日来，且为苍生膏血惜。
强氏园亭二首 其二
孙觌（宋代）

柳外枫桥转，桑间竹径分。意行穿竹过，小雨隔溪闻。

日萼团红糁，风漪织翠纹。不知谁主客，相值两孤云。
牢城述怀
华岳（宋代）

江外音书久不来，重城昏鼓又相催。
眼前萤掣檐前电，耳底蚊轰屋底雷。
乃事类棋方入局，此心如火已成灰。
凭君试问吴元白，老冠东川回未回。